SL Uradni list Evropske unije C 218/20

OBVESTILO O ZAČETKU

Postopek pregleda s strani Unije glede trgovinskih ovir v smislu Uredbe (EU) 2015/1843, ki jih uporablja Republika Turčija in vključujejo ukrepe, ki vplivajo na uvoz nepremazanega papirja, ki ne vsebuje lesa

(2017/C 218/11)

Evropska komisija je odločila, da bo v skladu s členom 9(1) Uredbe (EU) 2015/1843 (1) po pritožbi, ki jo je vložilo industrijsko združenje na trgovinsko oviro, začela postopek pregleda s strani Unije.

1. Zadevni izdelki

Nepremazan papir, ki ne vsebuje lesa, uvrščen pod naslednje tarifne številke harmoniziranega sistema: 480255151000, 480255251000, 480255301000, 480255901000, 480256202000, 480256801000 in 480257001000.

2. Zadevna država

Republika Turčija

3. Povzetek pritožbe

Pritožba se nanaša na sistem za nadzor uvoza za nepremazan papir, ki ne vsebuje lesa, ki ga je Turčija uvedla 28. septembra 2015. Navedeni sistem za nadzor uvoza, ki naj bi po navedbah iz pritožbe uvedel posebno obveznost izdajanja dovoljenj za uvoz, bi se uporabljal samo za papir, uvožen v Turčijo, s carinsko vrednostjo 1 200 USD na tono ali manj, kar predstavlja prag, ki bi zajemal ves uvoz iz Evropske unije.

V pritožbi je navedeno, da je za uvoznika nemogoče pridobiti tako uvozno dovoljenje, in sicer zaradi specifičnih zahtev po informacijah, ki jih zajema postopek izdaje dovoljenja. Za pridobitev uvoznega dovoljenja naj bi turški organi zahtevali informacije, do katerih imajo dostop le proizvajalci papirja. Zato naj uvozniki ne bi imeli druge možnosti, kot da prijavijo carinsko vrednost nad 1 200 USD na tono uvoženega papirja, čeprav bi bila dejanska vrednost uvoza nižja od tega zneska.

V pritožbi je navedeno tudi, da taka izjava o vrednosti, ki presega dejansko vrednost, kot stranski učinek ustvarja dodatno dajatev za uvoznika izdelka, saj naj bi bilo nadomestilo za davek na dodano vrednost, plačan ob uvozu, omejeno na znesek davka na dodano vrednost, ki se pobira za dejansko prodajno ceno, dejanska prodajna cena pa je vedno nižja od deklarirane uvozne cene. Davek na dodano vrednost, plačan na razliko med navedenima cenama, naj bi zato predstavljal dodaten davek na uvožen papir.

Iz pritožbe izhaja, da bi bili lahko ukrepi, ki jih je sprejela Turčija, nezdružljivi s členoma 5 in 50 sporazuma o carinski uniji, členoma III:2 in XI:1 Splošnega sporazuma o carinah in trgovini iz leta 1994 ter Sporazumom STO o postopkih za izdajanje uvoznih dovoljenj.

4. Postopek

Zainteresirane strani lahko predložijo pisne informacije o posebnih vprašanjih, ki jih je izpostavila pritožba, ali zagotovijo ustrezna dokazila.

Komisija bo poleg tega zaslišala vse zainteresirane strani, ki bodo to pisno zahtevale, pod pogojem, da rezultat postopka neposredno vpliva nanje.

5. Rok

Kakršne koli informacije, povezane z zadevo, ali zahteve za zaslišanje mora Komisija prejeti najpozneje v 45 dneh po datumu objave tega obvestila ter morajo biti poslane v pisni obliki na naslov:

European Commission Directorate-General for Trade TRADE.F.2 – Trade Barrier Complaints CHAR 6/135 1049 Bruxelles/Brussel BELGIQUE/BELGIË E-naslov: trade-tbr@ec.europa.eu

(1) Uredba (EU) 2015/1843 Evropskega parlamenta in Sveta z dne 6. oktobra 2015 o določitvi postopkov Unije na področju skupne trgovinske politike za zagotovitev izvrševanja pravic Unije po mednarodnih pravilih trgovanja, zlasti tistih, ki so dogovorjena v okviru Svetovne trgovinske organizacije (UL L 272, 16.10.2015, str. 1).